রাজধানীতে যশস্বী এক্সপ্রেস! প্রথম দিনেই চালকের আসনে ভারত!

ওয়েব ডেস্ক: এশিয়া কাপ জিতে লাল বলের ক্রিকেটেও দুর্দান্ত দাপট দেখাচ্ছে ভারত। ওয়েস্ট ইন্ডিজের বিরুদ্ধে টেস্ট সিরিজের (India Vs West Indies) প্রথম ম্যাচে সেঞ্চুরি হাঁকিয়েছিলেন ভারতের তিন ব্যাটার। সেই ম্যাচে ৩৬ রান করলেন রাহুল, জুরেল, জাদেজাদের মাঝে সেভাবে ছাপ ফেলতে পারনেনি ভারতের বিধ্বংসী ওপেনার যশস্বী জয়সওয়াল (Yashasvi Jaiswal)। সেই আক্ষেপ দিল্লি টেস্টে (Delhi Test) মিটিয়ে নিলেন এই বাঁহাতি ব্যাটার। টসে জিতে শুভমন গিল ব্যাটিং করার সিদ্ধান্ত নেওয়ার পর ম্যাচের প্রথম দিনের দ্বিতীয় সিজনেই সেঞ্চুরি (Century) হাঁকালেন তিনি।

এদিনও ভারতের হয়ে ইনিংস শুরু করেন কে এল রাহুল এবং যশস্বী জয়সওয়াল। তাঁরা দুজনেই ভালো শুরু করেন। গত ম্যাচে সেঞ্চুরি হাঁকিয়ে আসা রাহুলকে এদিন শুরু থেকেই আত্মবিশ্বাসী দেখাচ্ছিল। তবে জোমেল ওয়ারিকেনের বলে ভুল শট খেলে নিজের উইকেট দিয়ে আসেন রাহুল। তাঁর ৩৮ রানে আউট হওয়ার পর অবশ্য স্কোরবোর্ডের হাল ধরেন দুই বাঁহাতি ব্যাটার- যশস্বী ও সাই। এর মাঝেই নিজের পরিচিত স্বভাবে সেঞ্চুরি করেন জয়সওয়াল।

আরও পড়ুন: ব্যর্থ মহাতারকারা! দক্ষিণ আফ্রিকার বিরুদ্ধে আসাধারণ ব্যাটিং রিচা-র

৫০ ওভারে তখন ৯৯ রানে ব্যাটিং করছিলেন যশস্বী। বল ছিল খাইরি পিরির হাতে। স্পিন খেলতে পছন্দ না করলেও এখন আর তেমন একটা অসুবিধা হয় না যশস্বীর। তাই ওভারের প্রথম বলেই স্টেপ-আউট করে এসে ডিপ স্কোয়ার লেগে শট খেলে দুই রান নেন তিনি। স্পর্শ করেন সেঞ্চুরির মাইলফলক। এই নিয়ে আন্তর্জাতিক টেস্ট ক্রিকেটে সপ্তমবার সেঞ্চুরি হাঁকালেন তিনি।

দুই ম্যাচের টেস্ট সিরিজের প্রথম টেস্টে ইনিংস সহ বিরাট ব্যবধানে ম্যাচ জিতে নেয় টিম ইন্ডিয়া। অধিনায়ক হিসেনে ঘরের মাঠে এটাই ছিল শুভমনের প্রথম টেস্ট জয়। তাই ইতিমধ্যে সিরিজে চূড়ান্ত আত্মবিশ্বাসী ভারতীয় দল। এই ম্যাচের শুরু থেকেও সেই মেজাজেই ব্যাটিং করছেন ভারতের ব্যাটাররা।