শুভমনের ১২৯, যশস্বীর ১৭৫! দিল্লিতেও রানের পাহাড়ে ভারত

ওয়েব ডেস্ক: দিল্লি টেস্টের (Delhi Test) প্রথম দিনেই আন্দাজ করা হয়েছিল যে, প্রথম ইনিংসে ওয়েস্ট ইন্ডিজের সামনে রানের পাহাড় গড়তে চলেছে টিম ইন্ডিয়া (India Vs West Indies)। শনিবার সকালে যশস্বী জয়সওয়াল (Yashasvi Jaiswal) দ্বিশতরান মিস করলেও আর তেমন কোনও বড় অঘটন ঘটেনি। বরং এদিন সেঞ্চুরি এল অধিনায়ক শুভমনের (Shubman Gill) ব্যাট থেকে। মাইলফলক স্পর্শ না করলেও রান পেলেন নীতীশ কুমার রেড্ডি এবং ধ্রুব জুরেল। সব মিলিয়ে সিরিজের শেষ টেস্টের প্রথম ইনিংসে ৫০০ রানের গন্ডি পেরিয়ে ডিক্লেয়ার দিল ভারতীয় দল।

শুক্রবার শুরু হয় সিরিজের দ্বিতীয় টেস্ট। নিজের আন্তর্জাতিক টেস্ট কেরিয়ারে ঘরের মাঠে প্রথম টেস্ট জিতে চূড়ান্ত আত্মবিশ্বাস নিয়ে টসে নেমে সেখানেও জেতেন শুভমন গিল। টসে জিতে প্রথমে ব্যাটিং করার সিদ্ধান্তও নেন। আর অধিনায়কের সিদ্ধান্তকে সঠিক প্রমাণ করেন যশস্বী জয়সওয়াল। প্রথম দিনেই দেড়শো রানের গন্ডি পার করেন তিনি। দিন শেষে অপরাজিত থাকেন ১৭৩ রানে। সেঞ্চুরি মিস করলেও তিন নম্বরে নেমে প্রথম দিনে ভারতের বড় ইনিংসের ভিত গড়ে দেন সাই সুদর্শনও। তিনি খেলেন ৮৭ রানের দায়িত্বশীল ইনিংস। কে এল রাহুলের ব্যাট থেকে আসে ৩৮ রান। তযখন ভারতের স্কোর ২ উইকেটে ৩১৮ রান, তখনই শেষ হয় প্রথম দিনের খেলা।

আরও পড়ুন: কবে হবে আইপিএলের নিলাম? জানা গেল দিনক্ষণ

দ্বিতীয় দিনের শুরুতেই যশস্বীর উইকেট হারায় ভারত। রান-আউট হন তিনি। ১৭৫ রানে নিজের উইকেট দিয়ে আসেন দিল্লি টেস্টের দ্বিতীয় দিনের প্রথম শেসনেই। তাঁর আউট হওয়ার পর স্কোরবোর্ডের হাল ধরেন অধিনায়ক শুভমন গিল। প্রথমে নীতীশ কুমার রেড্ডি এবং পরে ধ্রুব জুরেলকে নিয়ে দলের স্কোর পৌঁছে দেন ৫০০-র পারে। ৫ উইকেট হারিয়ে ৫১৮ রানের বিশাল স্কোর করে প্রথম ইনিংস ডিক্লেয়ার দেয় ভারত।

শুভমন এদিন নিজের আন্তর্জাতিক টেস্ট কেরিয়ারের দশম সেঞ্চুরি করেন। বলা বাহুল্য, ভারতের অধিনায়ক হিসেবে এটি তাঁর কেরিয়ারের পঞ্চম শতরান। ১২৯ রানে অপরাজিত থাকেন শুভমন। নীতীশ করেন ৪৩ রান, জুরেলের ব্যাট থেকে আসে ৪৪ রান। ওয়েস্ট ইন্ডিজের তরফে ৩ উইকেট নেন জোমেল ওয়ারিকেন, ১ উইকেট পান অধিনায়ক রস্টন চেজ।